A Budapesti Értéktőzsde Zártkörűen Működő Részvénytársaság Vezérigazgatójának

86/2008. sz. határozata

A Budapesti Értéktőzsde Zártkörűen Működő Részvénytársaság (továbbiakban: Tőzsde) Vezérigazgatója a Quaestor Értékpapír Nyrt (1132 Budapest, Váci út 30) kibocsátó (továbbiakban: Kibocsátó) törzsrészvényeinek tekintetében az ajánlatokra vonatkozó korlátozást – a részvény fix-értékpapírtáblát kivéve – a 2008. március 25-i Tőzsdenapon 15 óra 00 perctől a kereskedési idő végéig úgy módosítja, hogy az adott értékpapírra tehető – úgy a vételi, mint az eladási – ajánlat Árára vonatkozó korlátozásokat eltörli.

Indokolás

A Quaestor részvény záróára a 2008. március 07-i Tőzsdenapon 530 forint volt. Ezt követően 5 (öt) egymást követő Tőzsdenapon nem történt kötés a Quaestor részvényekre, így „A Budapesti Értéktőzsde Részvénytársaság Szabályzata a Kereskedési Kódexről” című szabályzatának (továbbiakban: Kereskedési Kódex) 13.2.1.1 pontjában foglaltak szerint a részvényre Bázisár nem állapítható meg.

Ennek következtében a mai Tőzsdenapon a kereskedés nyitó szakaszában olyan extrém áron született kötés, amely 415 Ft-os, azaz 78,3%-os árfolyamváltozást idézett elő. A Tőzsde úgy ítéli meg, hogy a Quaestor részvények kereskedésének folyamatossága érdekében szükséges az ajánlatra vonatkozó korlátozások liberalizálása. A Kereskedési Kódex 8.2.4 pontja szerint a Tőzsde a kereskedés zavartalan biztosítása érdekében, különösen indokolt esetben eltérő módon is megállapíthatja adott értékpapírra tehető ajánlat árára vonatkozó korlátozásokat. 

A fentiekre tekintettel a Tőzsde Vezérigazgatója a rendelkező rész szerint határozott.

